EMC รุกตลาดอสังหาฯ หวังดันรายได้แตะ 1.3 หมื่นลบ. ภายใน 5 ปี
EMC รุกตลาดอสังหาฯ หวังดันรายได้ปี 58-62 แตะ 1.3 หมื่นลบ. ตั้งเป้าสัดส่วนรายได้อสังหาฯ เพิ่มเป็น 75% ในปี 62 จากปีนี้ 50% เผยมีแผนเปิดตัวไม่น้อยกว่า 8 โครงการใหม่ช่วงปี 59-62 รวม 1.08 หมื่นลบ. เตรียมเข้าซื้อ-พัฒนาโครงการใหม่รวม 8 โครงการปีนี้ มูลค่ากว่า 6.5 พันลบ.
27 มี.ค. 2558

นายชุมพล อิศรางกูร ณ อยุธยา ประธานเจ้าหน้าที่ปฏิบัติการ บริษัท อีเอ็มซี จำกัด (มหาชน) หรือ EMC เปิดเผยว่า บริษัทกำหนดเป้าหมายรายได้ใน 5 ปี (ปี 58-62) จะมีรายได้แตะ 1.32 หมื่นลบ.ในปี 62 จากปีนี้ตั้งเป้ารายได้ที่ 1.95 พันล้านบาท โดยเป็นการเติบโตเฉลี่ยปีละ 10% โดยบริษัทได้ใช้กลยุทธ์รุกลงทุนด้านอสังหาริมทรัพย์เริ่มจากการเข้าซื้อกิจการควบคู่กับการพัฒนาโครงการของตัวเอง และยังเสริมความแข็งแกร่งธุรกิจด้วยการดึงมืออาชีพธุรกิจอสังหาริมทรัพย์เข้ามาร่วมทีม
สำหรับการเข้าซื้อกิจการ บริษัทต้องคำนึงถึงกิจการที่สามารถสร้างรายได้ได้ทันทีเพื่อลดความเสี่ยงและเพิ่มความมั่นใจ หลังจากนั้นจะเพิ่มโครงการที่บริษัทจะพัฒนาขึ้นเอง
ขณะที่ในปีนี้ EMC มีแผนเปิดโครงการอสังหาริมทรัพย์ 8 โครงการ มูลค่ารวม 6.53 พันล้านบาท แบ่งเป็นโครงการที่อยู่อาศัยที่บริษัทเข้าซื้อกิจการ 7 โครงการ และอีกโครงการบริษัทพัฒนาด้วยตัวเองเป็นคอมมูนิตี้มอลล์ใน จ.สมุทรสาคร มูลค่า 1.25 พันล้านบาท
ส่วนแผนงานในช่วงปี 59-62 บริษัทจะเปิดโครงการทั้งแนวราบและแนวสูงไม่น้อยกว่า 8 โครงการ คิดเป็นมูลค่ารวม 1.08 หมื่นล้านบาท รวม 5 ปีจะมีโครงการกว่า 1.74 หมื่นล้านบาท ซึ่งจะทำให้สัดส่วนรายได้ธุรกิจอสังหาริมทรัพย์เพิ่มขึ้นเป็น 75% ในปี 62 จากปัจจุบันอยู่ที่ 25% ซึ่งในปีนี้บริษัทตั้งเป้ารับรู้รายได้จากธุรกิจอสังหาริมทรัพย์ 1.05 พันล้านบาท ก่อนที่เติบโต 150% ในปี 59 และหลังจากนั้นจะรักษาระดับการเติบโตที่ 10% ไปจนถึงปี 62 ขณะที่สายธุรกิจก่อสร้างปีนี้ตั้งเป้ารายได้ที่ 900 ล้านบาท และจะรักษาอัตราการเติบโต 10% ต่อปี
 